CELEX: 62009CN0221
Language: et
Date: 2009-06-17 00:00:00
Title: Kohtuasi C-221/09: Eelotsusetaotlus, mille esitas Prim’Awla tal-Qorti Ċivili (Malta Vabariik) 17. juunil 2009 — AJD Tuna Ltd versus Direttur tal-Agrikoltura u s-Sajd; Avukat Ġenerali

29.8.2009   
            
            
               ET
            
            
               Euroopa Liidu Teataja
            
            
               C 205/23
            
         Eelotsusetaotlus, mille esitas Prim’Awla tal-Qorti Ċivili (Malta Vabariik) 17. juunil 2009 — AJD Tuna Ltd versus Direttur tal-Agrikoltura u s-Sajd; Avukat Ġenerali
   (Kohtuasi C-221/09)
   2009/C 205/41
   Kohtumenetluse keel: malta
   
      Eelotsusetaotluse esitanud kohus
   
   Prim’Awla tal-Qorti Ċivili
   
      Põhikohtuasja pooled
   
   
      Hageja: AJD Tuna Ltd
   
      Kostjad: Direttur tal-Agrikoltura u s-Sajd ja Avukat Ġenerali
   
      Eelotsuse küsimused
   
   
               1.
            
            
               Kas komisjoni määrus nr 530/2008 (1) on kehtetu, kuna see on vastuolus asutamislepingu artikliga 253, kuna selles ei ole nimetatud määruse artiklites 1, 2 ja 3 sätestatud erakorraliste meetmete võtmist piisavalt põhjendatud ja kuna selles ei ole antud piisavalt selget ülevaadet nimetatud meetmete võtmise aluseks olevatest kaalutlustest?
            
         
               2.
            
            
               Kas komisjoni määrus nr 530/2008 on kehtetu, kuna see on vastuolus nõukogu määruse nr 2371/2002 (2) artikli 7 lõikega 1, sest selle põhjendustes ei ole piisavalt tõendatud i) kalapüügist tuleneva ja vee-elusressursside või mere ökosüsteemi säilimist ähvardava tõsise ohu olemasolu ega ii) vajadust võtta viivitamata meetmeid?
            
         
               3.
            
            
               Kas komisjoni määrus nr 530/2008 on kehtetu, kuna võetud meetmetega rikutakse ühenduse ettevõtjate, näiteks hageja õiguspäraseid ootusi, mis põhinevad komisjoni 22. mai 2008. aasta määruse nr 446/2008 (3) artiklil 1 ja komisjoni 20. detsembri 2002. aasta määruse nr 2371/2002 artiklil 2?
            
         
               4.
            
            
               Kas komisjoni määruse nr 530/2008 artikkel 3 on kehtetu, kuna see on vastuolus proportsionaalsuse põhimõttega, sest see tähendab, et i) ükski ühenduse ettevõtja ei saa lossida või nuumamiseks või kasvatamiseks sumpadesse paigutada isegi seda tuuni, mis on püütud varem ja on seega määrusega nr 530/2008 täielikult kooskõlas, ja ii) ükski ühenduse ettevõtja ei saa nimetatud toiminguid sooritada tuuniga, mille püüdnud laevad ei sõida mõne määruse nr 530/2008 artiklis 1 nimetatud liikmesriigi lipu all, isegi kui tuun on püütud vastavalt Rahvusvahelises Atlandi Tuunikaitse Konventsiooniga kehtestatud kvootidele?
            
         
               5.
            
            
               Kas komisjoni määrus nr 530/2008 on kehtetu, kuna see on vastuolus proportsionaalsuse põhimõttega, sest komisjon ei tõendanud, et meede, mille ta kavatses võtta, aitab kaasa tuunivarude taastumisele?
            
         
               6.
            
            
               Kas komisjoni määrus nr 530/2008 on kehtetu, kuna võetud meetmed ei ole mõistlikud ja on kodakondsuse alusel diskrimineerivad Euroopa Ühenduse asutamislepingu artikli 12 tähenduses, sest nimetatud määruses eristatakse Hispaania lipu all sõitvaid seinereid Kreeka, Itaalia, Prantsusmaa, Küprose ja Malta lipu all sõitvatest seineritest ja määruses eristatakse nimetatud kuut liikmesriiki teistest liikmesriikidest?
            
         
               7.
            
            
               Kas komisjoni määrus nr 530/2008 on kehtetu, kuna ei ole järgitud Euroopa Liidu põhiõiguste harta artiklis 47 sätestatud õigluse põhimõtet, sest huvitatud isikutele ega liikmesriikidele ei antud võimalust esitada enne otsuse vastuvõtmist kirjalikke märkusi?
            
         
               8.
            
            
               Kas komisjoni määrus nr 530/2008 on kehtetu, kuna ei ole järgitud ühenduse õiguse üldpõhimõtteks olevat võistlevuse põhimõtet (audi alteram partem), sest huvitatud isikutele ega liikmesriikidele ei antud võimalust esitada enne otsuse vastuvõtmist kirjalikke märkusi?
            
         
               9.
            
            
               Kas määruse nr 2371/2002 artikli 7 lõige 2 on kehtetu, kuna ei ole järgitud ühenduse õiguse üldpõhimõtteks olevat võistlevuse põhimõtet (audi alteram partem) või Euroopa Liidu põhiõiguste harta artiklis 47 sätestatud õigluse põhimõtet, ja kas komisjoni määrus nr 530/2008 on kehtetu, sest see põhineb nõukogu määrusel nr 2371/2008?
            
         
               10.
            
            
               Kui Euroopa Ühenduste Kohus otsustab, et komisjoni määrus nr 530/2008 on kehtiv, siis kas nimetatud määrust tuleks tõlgendada nii, et selle artikliga 3 võetud meetmed keelavad ühenduse ettevõtjatel ühenduse vetes või sadamates lossida, kasvatamiseks või nuumamiseks sumpadesse paigutada ja ümber laadida harilikku tuuni, mille on Atlandi ookeanis ida pool 45 ° läänepikkust ja Vahemeres püüdnud kolmandate riikide lipu all sõitvad seinerid?
            
         
      (1)  Komisjoni 12. juuni 2008. aasta määrus (EÜ) nr 530/2008, millega kehtestatakse erakorralised meetmed Atlandi ookeanis ida pool 45 ° läänepikkust ja Vahemeres harilikku tuuni püüdvate seinerite suhtes (ELT L 155, 13.6.2008, lk 9).
   
      (2)  Nõukogu 20. detsembri 2002. aasta määrus (EÜ) nr 2371/2002 ühisele kalanduspoliitikale vastava kalavarude kaitse ja säästva kasutamise kohta (EÜT L 358, 31.12.2002, lk 59; ELT eriväljaanne 04/05, lk 460).
   
      (3)  Komisjoni 22. mai 2008. aasta määrus (EÜ) nr 446/2008, millega kohandatakse 2008. aastal teatavaid hariliku tuuni kvoote vastavalt nõukogu määruse (EMÜ) nr 2847/93 (millega luuakse ühise kalanduspoliitika suhtes rakendatav kontrollisüsteem) artikli 21 lõikele 4 (ELT L 134, 23.5.2008, lk 11).